CELEX: 32021D1209(01)
Language: et
Date: 2021-12-08 00:00:00
Title: Komisjoni otsus, 8. detsember 2021, komisjoni tarkvara avatud lähtekoodi litsentside kasutamise ja taaskasutamise kohta 2021/C 495 I/01

9.12.2021   
               
               
                  ET
               
               
                  Euroopa Liidu Teataja
               
               
                  CI 495/1
               
            
         KOMISJONI OTSUS,
         8. detsember 2021,
         komisjoni tarkvara avatud lähtekoodi litsentside kasutamise ja taaskasutamise kohta
         (2021/C 495 I/01)
         EUROOPA KOMISJON,
         võttes arvesse Euroopa Liidu toimimise lepingut, eriti selle artiklit 249,
         ning arvestades järgmist:
         
                     (1)
                  
                  
                     Komisjonile kuulub liidu nimel suur hulk arvutiprogrammidega seotud intellektuaalomandi õigusi, sealhulgas autoriõigusi.
                  
               
                     (2)
                  
                  
                     21. oktoobril 2020 võttis komisjon vastu uue strateegia avatud lähtekoodiga tarkvara kohta, (1) et suurendada avatud lähtekoodiga tarkvara kasutamist komisjonis, komisjoni panust kolmandate isikute poolt läbiviidavatesse avatud lähtekoodi projektidesse ja komisjoni tarkvara jagamist avatud lähtekoodiga tarkvarana. Asjaomases teatises märgiti, et kui see on võimalik ja asjakohane, jagab komisjon lähtekoodi iga arvutiprogrammi puhul, mille suhtes tal on liidu nimel intellektuaalomandi õigused.
                  
               
                     (3)
                  
                  
                     Avatud lähtekoodi litsentsid on muutunud tarkvaratööstuse ärimudelite lahutamatuks osaks ning neid kasutavad laialdaselt nii ELi kui ka muud avaliku sektori asutused. Komisjon on selles valdkonnas teinud juba mitu algatust, näiteks võttis ta 2007. aastal vastu Euroopa Liidu tarkvara vaba kasutuse litsentsi (EUPL), mille praegune versioon avaldati 2017. aasta mais (2).
                  
               
                     (4)
                  
                  
                     Käesolevas otsuses tuleks kindlaks määrata tingimused komisjoni tarkvara jagamiseks avatud lähtekoodiga tarkvarana, et hõlbustada tarkvara laiemat taaskasutamist, edendada tarkvarauuendusi ja avatud lähtekoodiga tarkvara kasutamist, tuginedes komisjoni avatud andmete poliitikale ning vältides tarbetu halduskoormuse tekkimist nii tarkvara taaskasutajatele kui ka komisjoni talitustele.
                  
               
                     (5)
                  
                  
                     Käesoleva otsusega ei tohiks näha komisjoni talitustele ette kohustust jagada komisjoni tarkvara avatud lähtekoodi litsentsi alusel ega anda kolmandatele isikutele õigust nõuda komisjonilt, et ta teeks tarkvara avatud lähtekoodi litsentsi alusel kättesaadavaks. Komisjonile peaks jääma õigus otsustada, kas jagada komisjoni tarkvara või lubada selle kasutamist autoriõiguse omaniku litsentsi alusel.
                  
               
                     (6)
                  
                  
                     Käesoleva otsusega tuleks ette näha erandid võimalusest jagada tarkvara avatud lähtekoodiga tarkvarana, näiteks sellise tarkvara puhul, mille lähtekoodide avaldamine või jagamine võib kujutada endast turvariski, või tarkvara puhul, mida tuleb pidada konfidentsiaalseks.
                  
               
                     (7)
                  
                  
                     Komisjoni otsus 2011/833/EL (3) käsitleb komisjoni dokumentide taaskasutamist ja seda ei kohaldata tarkvara suhtes.
                  
               
                     (8)
                  
                  
                     Euroopa Parlamendi ja nõukogu direktiiviga (EL) 2019/1024 (4) nähti ette avaandmete ja avaliku sektori valduses oleva teabe taaskasutamise minimaalse ühtlustamise süsteem. Kõnealuse direktiivi põhjenduses 30 selgitatakse, et kuigi direktiivis (EL) 2019/1024 määratletud mõiste „dokument“ ei ole kavandatud hõlmama arvutiprogramme, võivad liikmesriigid laiendada kõnealuse direktiivi kohaldamist arvutiprogrammidele.
                  
               
                     (9)
                  
                  
                     Selleks et muuta komisjoni tegevus läbipaistvamaks ja avatumaks, tuleks käesolevat otsust kohaldada esmajärjekorras a) tarkvara suhtes, mida kasutati komisjoni avaliku poliitika algatuse, näiteks seadusandliku algatuse või Teadusuuringute Ühiskeskuse uurimisprojekti ettevalmistamisel või mis on sellega seoses asjakohane, ning b) tarkvara suhtes, mida kasutati sellise algatuse rakendamiseks või järelevalveks. Lisaks tuleks käesolevat otsust kohaldada komisjoni sisekasutuse jaoks välja töötatud tarkvara suhtes, kui sellise tarkvara jagamist peetakse vajalikuks.
                  
               
                     (10)
                  
                  
                     Käesolevat otsust tuleks kohaldada ka sellise tarkvara suhtes, mille väljatöötamine on otsuse vastuvõtmise kuupäeval pooleli. Sõltuvalt olemasolevatest vahenditest peaks komisjoni talitustel olema võimalik otsustada kohaldada seda ka niisuguse tarkvara suhtes, mille väljatöötamine on käesoleva otsuse vastuvõtmise kuupäevaks lõpule viidud.
                  
               
                     (11)
                  
                  
                     Komisjon peaks kasutama usaldusväärset hoidlat ühtse juurdepääsupunktina, et hõlbustada ligipääsu komisjoni tarkvarale ja selle taaskasutamist.
                  
               
                     (12)
                  
                  
                     Kui komisjoni talituste väljatöötatud mudelid või tehisintellekti komponendid sisaldavad tarkvaraelemente, tuleks käesolevat otsust nende elementide suhtes kohaldada, ilma et see piiraks otsuse 2011/833/EL võimalikku kohaldamist muude elementide, näiteks kaasnevate andmete suhtes. Sellisel juhul tuleks asjakohane avatud litsents valida vastavalt asjaomase elemendi (asjaomaste elementide) laadile ja funktsioonile.
                  
               
                     (13)
                  
                  
                     Tuleks moodustada talitustevaheline rühm, mis arutaks ühist huvi pakkuvaid küsimusi ja jälgiks käesoleva otsuse rakendamist,
                  
               ON TEINUD JÄRGMISE OTSUSE:
         
            Artikkel 1
            Reguleerimisese
            Käesoleva otsusega määratakse kindlaks komisjoni poolt või tema nimel väljatöötatud tarkvara taaskasutamise ja litsentsimise tingimused, kui selle tarkvara intellektuaalomandi õigused kuuluvad komisjonile.
         
         
            Artikkel 2
            Mõisted
            Käesolevas otsuses kasutatakse järgmisi mõisteid:
            „tarkvara“ – arvutiprogramm Euroopa Parlamendi ja nõukogu direktiivi 2009/24/EÜ (5) tähenduses;
            „komisjoni tarkvara“ – i) tarkvara, mille suhtes on komisjonil liidu nimel intellektuaalomandi õigused, ja ii) tarkvara, mis kuulub kolmandale isikule ja mis on avatud lähtekoodi litsentsi alusel kättesaadav ning mida komisjon või kolmas isik on komisjoni taotlusel muutnud;
            „taaskasutamine“ – tarkvara kasutamine füüsiliste või juriidiliste isikute poolt ärilistel või mitteärilistel eesmärkidel, sealhulgas nende õigus tarkvara kasutada, analüüsida, kopeerida, jagada ja muuta;
            „EUPL“ – Euroopa Liidu tarkvara vaba kasutuse litsents, mis on avatud lähtekoodi standardlitsents, mille kehtiv versioon (versioon 1.2) on vastu võetud komisjoni rakendusotsusega (EL) 2017/863, ning selle litsentsi mis tahes tulevased versioonid;
            „litsents“ – luba taaskasutada tarkvara kindlaksmääratud tingimustel;
            „avatud lähtekoodi litsents“ – litsents, mis võimaldab tarkvara taaskasutamist kõikidel õiguste omaja ühepoolses avalduses esitatud eesmärkidel ja mille puhul on tarkvara lähtekoodid kasutajatele kättesaadavad;
            „avatud lähtekoodi standardlitsents“ – avatud lähtekoodi litsents, mida avatud lähtekoodi organisatsioonid üldiselt tunnustavad;
            „hoidla“ – veebipõhine juurdepääsupunkt tarkvara lähtekoodile ja sellega seotud teabele, nagu koostamis- ja paigaldusskriptid, tarkvara nomenklatuur, autoriõigus, viitamiskohustus ja litsentsidokumendid.
         
         
            Artikkel 3
            Üldpõhimõte
            Komisjoni talitused võivad otsustada lubada komisjoni tarkvara taaskasutamist kooskõlas käesoleva otsusega. Sellise tarkvara suhtes kohaldatakse avatud lähtekoodi litsentsi, mis on valitud vastavalt artiklile 5, ja see tehakse kättesaadavaks artiklis 6 osutatud hoidla kaudu artiklis 8 sätestatud korras.
         
         
            Artikkel 4
            Erandid:
            Käesolevat otsust ei kohaldata:
            
                        a)
                     
                     
                        tarkvara suhtes, mille puhul ei ole komisjonil kolmandate isikute intellektuaalomandi õiguste tõttu võimalik taaskasutamist lubada;
                     
                  
                        b)
                     
                     
                        komisjoni tarkvara suhtes, kui selle lähtekoodi avaldamine või jagamine kujutaks endast tegelikku või potentsiaalset ohtu komisjoni või mõne muu Euroopa institutsiooni, ameti või organi infosüsteemide või andmebaaside turvalisusele;
                     
                  
                        c)
                     
                     
                        komisjoni tarkvara suhtes, mida tuleb pidada konfidentsiaalseks vastavalt kohaldatavatele eeskirjadele, õigusaktidele või lepingulistele kohustustele või selle tarkvara olemuse või sisu tõttu;
                     
                  
                        d)
                     
                     
                        juhul, kui määruse (EÜ) nr 1049/2001 (6) artiklis 4 loetletud erand koos vastavate muudatustega näeb ette komisjoni tarkvarale juurdepääsu keelamise või selle osapoolele kättesaadavaks tegemise eelisjuurdepääsu käsitlevate erieeskirjade alusel;
                     
                  
                        e)
                     
                     
                        komisjoni või tema nimel läbiviidavate käimasolevate uurimisprojektide tulemusel loodud komisjoni sellise tarkvara suhtes, mida ei avaldata ja mille avaldamine i) häiriks esialgsete uurimistulemuste valideerimist või ii) annaks põhjuse keelduda tööstusomandi õiguste registreerimisest komisjoni kasuks, kui registreerimist peetakse vajalikuks.
                     
                  Neil juhtudel ei tehta tarkvara kättesaadavaks avatud lähtekoodi litsentsi alusel.
         
         
            Artikkel 5
            Sobiva avatud lähtekoodi litsentsi valik
            Pärast artiklis 8 osutatud intellektuaalomandi õiguste kontrollimist valitakse igal üksikjuhul sobiv avatud lähtekoodi litsents kooskõlas järgmiste nõuetega:
            
                        a)
                     
                     
                        komisjoni antud avatud lähtekoodi litsents on EUPL, välja arvatud punktides b ja c loetletud juhtudel;
                     
                  
                        b)
                     
                     
                        kui kolmandalt isikult pärit tarkvara osade suhtes kohaldatava vastastikkuse klausliga (copyleft, klausel vaba kasutamise tagamise kohta) on ette nähtud kohustus kasutada muud avatud lähtekoodi litsentsi või kui EUPL-le eelistatakse asjaomase tarkvara alternatiivset avatud lähtekoodi litsentsi – eelkõige selleks, et hõlbustada tarkvara kasutuselevõttu kasutajaskonnas –, võib kasutada alternatiivset avatud lähtekoodi litsentsi, tingimusel et tegemist on avatud lähtekoodi standardlitsentsiga;
                     
                  
                        c)
                     
                     
                        kui kolmandalt isikult pärit tarkvara osade suhtes kohaldatavate litsentsiklauslite tõttu on võimalik valida mitme avatud lähtekoodi standardlitsentsi vahel, välja arvatud EUPL, eelistatakse avatud lähtekoodi litsentsi, mis annab kasutajatele kõige ulatuslikumad kasutusõigused („lubavad litsentsid“).
                     
                  
         
            Artikkel 6
            Hoidla
            Komisjon kasutab hoidlat ühtse juurdepääsupunktina komisjoni tarkvarale, et hõlbustada ligipääsu kõnealusele tarkvarale ja selle taaskasutamist.
            Komisjoni talitused võivad artiklis 8 kirjeldatud sisemenetluse kohaselt teha kindlaks komisjoni tarkvara, mis töötati välja enne käesoleva otsuse vastuvõtmist, ja muuta selle hoidla kaudu järk-järgult kättesaadavaks, kui selle jagamist peetakse vajalikuks.
            Komisjoni talitused võivad teha hoidla kaudu kättesaadavaks ka komisjoni tarkvara, mis litsentsiti avatud lähtekoodi litsentsi alusel enne käesoleva otsuse vastuvõtmist.
            Hoidla võib teiste ELi institutsioonide, organite ja asutuste taotluse korral teha kättesaadavaks tarkvara jaoks, mille suhtes neil on intellektuaalomandi õigused.
         
         
            Artikkel 7
            Komisjoni tarkvaraformaadid, mida saab taaskasutada
            
               1.   Komisjoni tarkvara tehakse hoidlas elektrooniliselt kättesaadavaks inimloetava lähtekoodina ja vajaduse korral masinloetaval kujul.
               Vajaduse korral tehakse komisjoni tarkvaraga koos kättesaadavaks ka vajalikud dokumendid.
            
            
               2.   Käesoleva otsusega ei nõuta komisjonilt hoidla kaudu kättesaadavaks tehtava komisjoni tarkvaraga seoses, et ta:
               
                           a)
                        
                        
                           tarkvara kohandaks või uuendaks;
                        
                     
                           b)
                        
                        
                           tõlgiks tarkvara ja sellega seotud teabe muudesse keeleversioonidesse kui need, mis on hoidlas juba olemas;
                        
                     
                           c)
                        
                        
                           jätkaks tarkvara väljatöötamist või säilitamist või säilitaks tarkvara teatavas formaadis;
                        
                     
                           d)
                        
                        
                           looks tarkvara kasutajaskonna või toetaks seda.
                        
                     
         
         
            Artikkel 8
            Komisjoni tarkvara litsentsimise kord
            Käesoleva otsuse kohaldamise kord hõlmab järgmist: i) tarkvara identimise protsess; ii) tarkvara intellektuaalomandi õiguste kontrollimine kooskõlas rakendussuunistega, mille koostab keskne intellektuaalomanditalitus, ning iii) turvalisuse kontroll.
         
         
            Artikkel 9
            Panus avatud lähtekoodiga tarkvaraga seotud välisprojektidesse
            Komisjoni talitustel on lubatud osaleda avatud lähtekoodiga tarkvara käsitlevates välisprojektides, mida peetakse olevat liidu või mõne selle poliitikaeesmärgi huvides, ja neisse panustada. Kui projekti suhtes kohaldatavad õigusnormid seda nõuavad, võib asjaomase avatud lähtekoodiga tarkvara intellektuaalomandi õigused üle anda avalik-õiguslikule või eraõiguslikule üksusele, kes kõnealuste avatud lähtekoodi projektide eest vastutab.
         
         
            Artikkel 10
            Autoriõiguse omaniku litsents
            Erandina artiklis 3 sätestatud üldpõhimõttest võib komisjon otsustada, et komisjoni tarkvara tehakse autoriõiguse omaniku litsentsi tingimuste kohaselt kättesaadavaks ainult ühele või mitmele valitud litsentsisaajale, näiteks avalikku huvi pakkuva teenuse osutamiseks või objektiivselt põhjendatud juhtudel avaliku korra huvides ja poliitilistel või tehnosiirde kaalutlustel. Autoriõiguse omaniku litsentsi võib anda ainuõiguse alusel, kui see on vajalik, ja see võib hõlmata litsentsitasu maksmist.
            Sellistel juhtudel kohaldatakse (SEK(2001) 1397) sätestatud õiguste delegeerimist intellektuaalomandi valdkonnas ja võetakse vastu komisjoni otsus.
         
         
            Artikkel 11
            Talitustevaheline rühm
            Luuakse talitustevaheline rühm, mille tööd juhatab peadirektor, kes vastutab intellektuaalomandi õigustega seotud otsuste haldusalase täitmise eest komisjonis. Talitustevaheline rühm koosneb komisjoni peadirektoraatide ja talituste esindajatest. Rühm arutab ühist huvi pakkuvaid küsimusi ja koostab aruanded käesoleva otsuse rakendamise kohta vastavalt artiklile 12, välja arvatud juhul, kui juhataja seda vajalikuks ei pea.
         
         
            Artikkel 12
            Läbivaatamine
            Käesolev otsus vaadatakse esimest korda läbi kolm aastat pärast selle vastuvõtmist ja seejärel iga viie aasta järel.
         
         
            Artikkel 13
            Avaldamine
            Käesolev otsus avaldatakse Euroopa Liidu Teataja C-seerias
         
         
            Brüssel, 8. detsember 2021
            
               
                  Komisjoni nimel
               
               
                  komisjoni liige
               
               Mariya GABRIEL
            
         
         
            (1)  Teatis komisjonile „Avatud lähtekoodiga tarkvara strateegia aastateks 2020–2023: avatud mõtlemine“, 21. oktoober 2020, C(2020) 7149 final.
         
            (2)  Komisjoni 18. mai 2017. aasta rakendusotsus (EL) 2017/863, millega uuendatakse Euroopa Liidu tarkvara vaba kasutuse litsentsi (EUPL), et veelgi hõlbustada haldusasutuste arendatud tarkvara jagamist ja taaskasutamist (ELT L 128, 19.5.2017, lk 59).
         
            (3)  Komisjoni 12. detsembri 2011. aasta otsus 2011/833/EL komisjoni dokumentide taaskasutamise kohta (ELT L 330, 14.12.2011, lk 39).
         
            (4)  Euroopa Parlamendi ja nõukogu 20. juuni 2019. aasta direktiiv (EL) 2019/1024 avaandmete ja avaliku sektori valduses oleva teabe taaskasutamise kohta (ELT L 172, 26.6.2019, lk 56).
         
            (5)  Euroopa Parlamendi ja nõukogu 23. aprilli 2009. aasta direktiiv 2009/24/EÜ arvutiprogrammide õiguskaitse kohta (ELT L 111, 5.5.2009, lk 16).
         
            (6)  Euroopa Parlamendi ja nõukogu 30. mai 2001. aasta määrus (EÜ) nr 1049/2001 üldsuse juurdepääsu kohta Euroopa Parlamendi, nõukogu ja komisjoni dokumentidele (EÜT L 145, 31.5.2001, lk 43).